Broj: 711-I-1757-P-165-19/21-03-19

Zagreb, 2. rujna 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnika Dinka Čuture, ravnatelja Hrvatskog državnog arhiva**, pokrenutom Odlukom Povjerenstva Broj: 711-I-310-P-165-19/21-02-19 od 29. siječnja 2021.g., na 140. sjednici, održanoj 2. rujna 2021.g., donosi sljedeću

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 2. svibnja 2018.g. s imovinom utvrđenom u postupku redovite provjere, i to u dijelu podataka o ostalim prihodima i to dohotka od Hrvatskog zavoda za mirovinsko osiguranje, Hrvatskog narodnog kazališta, Ministarstva kulture i medija, Sveučilišta u Zagrebu, Učiteljskog fakulteta, trgovačkog društva Welcome production d.o.o., koji su ostvareni od stupanja na dužnost 11. svibnja 2017. g. do podnošenja izvješća o imovinskom stanju dužnosnika 2. svibnja 2018. g., zatim propusta prijave ostalih prihoda dužnosnika istekom godine u kojoj su isti ostvareni u 2018. g. i 2019. g. - Ministarstva kulture i medija, Ministarstva obrane Republike Hrvatske, Sveučilišta u Zagrebu, Učiteljskog fakulteta, trgovačkog društva Večernji list d.o.o., a koji su ostvareni nakon podnošenja izvješća o imovinskom stanju dužnosnika 02. svibnja 2018. g., dužnosnik Dinko Čutura, ravnatelj Hrvatskog državnog arhiva, počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Dinku Čuturi, izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kn, koja će trajati 4 mjeseca te će se izvršiti u jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 113. sjednici, održanoj 29. siječnja 2021.g., pokrenulo postupak za odlučivanje o sukobu interesa protiv dužnosnika Dinka Čuture, ravnatelja Hrvatskog državnog arhiva zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 2. svibnja 2018.g. s imovinom utvrđenom u postupku provjere na temelju pribavljenih podataka o imovini dužnosnika.

Na Odluku o pokretanju postupka dužnosnik Dinko Čutura nije se očitovao.

Člankom 3. stavkom 2. ZSSI-a propisano je kako se odredbe navedenog Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske, stoga je Dinko Čutura povodom obnašanja dužnosti ravnatelja Hrvatskog državnog arhiva, kojeg je na navedenu dužnost imenovala Vlada Republike Hrvatske. Uvidom u Registar dužnosnika kojeg vodi Povjerenstvo utvrđeno je kako dužnosnik Dinko Čutura obnašao dužnost ravnatelja Hrvatskog državnog arhiva u mandatu 2017.-2021.g. te da navedenu dužnost obnaša ponovno od 12. svibnja 2021.g. Stoga je Dinko Čutura povodom obnašanja navedene dužnosti, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela.

Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a te će o tome obavijestiti nadležna tijela.

Usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad, odnosno nerazmjer između prijavljenih i prikupljenih podataka u pogledu propusta prijave ostalih prihoda dužnosnika prilikom podnošenja izvješća o imovinskom stanju dužnosnika povodom stupanja na dužnost - dohotka od Hrvatskog zavoda za mirovinsko osiguranje, Hrvatskog narodnog kazališta, Ministarstva kulture i medija, Sveučilišta u Zagrebu, Učiteljskog fakulteta, trgovačkog društva Welcome production d.o.o., koji su ostvareni od stupanja na dužnost 11. svibnja 2017. g. do podnošenja izvješća o imovinskom stanju dužnosnika 2. svibnja 2018. g., zatim propusta prijave ostalih prihoda dužnosnika istekom godine u kojoj su isti ostvareni u 2018. g. i 2019. g. - Ministarstva kulture i medija, Ministarstva obrane Republike Hrvatske, Sveučilišta u Zagrebu, Učiteljskog fakulteta, trgovačkog društva Večernji list d.o.o., a koji su ostvareni nakon podnošenja izvješća o imovinskom stanju dužnosnika 02. svibnja 2018. g.

Dana 07. listopada 2020. Povjerenstvo je donijelo Zaključak, broj 711-I-1399-RP-19-19/20-02-16 kojim se poziva dužnosnik da dostavi Povjerenstvu očitovanje s potrebnim dokazima za usklađivanje prijavljene imovine iz Izvješća o imovinskom stanju dužnosnika, podnesenog 02. svibnja 2018.g. i stanja imovine utvrđene u postupku redovite provjere.

Povjerenstvo je radi stjecanja vlastitih saznanja izvršilo uvid u evidencije Povjerenstva te je utvrdilo kako je dužnosnik Dinko Čutura od stupanja na javnu dužnost 11. svibnja 2017. g. podnio izvješće o imovinskom stanju dužnosnika 02. svibnja 2018. g., koje je u postupku administrativne provjere odobreno i javno objavljeno.

Uvidom u izvješće o imovinskom stanju dužnosnika, koje je dužnosnik Dinko Čutura podnio 02. svibnja 2018. g., Povjerenstvo je utvrdilo kako je imenovani dužnosnik u dijelu izvješća koji se odnosi na podatke o ostalim prihodima naveo mjesečni neto primitak u iznosu od 1.900,00 kuna od Autokluba Siget.

U postupku redovite provjere podataka iz podnesenog izvješća o imovinskom stanju imenovanog dužnosnika, Povjerenstvo je neposrednim uvidom u Informatički sustav Porezne uprave utvrdilo kako je u razmatranom razdoblju od svibnja 2017. g. dokraja 2019. g. imenovani dužnosnik ostvario određene dohotke nakon stupanja na dužnost, koje nije prijavio u podnesenom izvješću o imovinskom stanju dužnosnika u rubrici „Ostali prihodi“, kao niti nakon podnošenja toga izvješća, pri čemu je jedna vrsta dohotka bila redovita (svaki mjesec), a ostali prihodi bili su povremeni.

Povjerenstvo ističe kako su dužnosnici, sukladno Smjernici i uputi broj: 711-I-1724-R- 91/18-01-8 od 24. prosinca 2018. g., ukoliko ostvare neki od ostalih prihoda, odnosno prihod iz drugog izvora, dužni isti prijaviti istekom godine neovisno o iznosu ostvarenog prihoda. U slučaju da, kao ostali prihod, ostvaruju mirovinu, obvezni su prijaviti promjenu ako se neto iznos mirovine na godišnjoj razini (zbroj mjesečnih mirovina na godišnjoj razini) promjeni za više od 10%. Navedene promjene upisuju se u rubriku „Podatci o ostalim prihodima“.

Radi ekonomičnosti postupka, niže se utvrđuju i razmatraju iznosi ovih prihoda dužnosnika na način koji je bio najprimjereniji za njihovu prijavu u izvješću o imovinskom stanju dužnosnika, odnosno redoviti mjesečni prihod u mjesečnom iznosu, a povremeni ili jednokratni prihodi od pojedinih isplatitelja u iznosu isplaćenom na godišnjoj razini (iako ih je moguće i ispravno prijaviti na način da se prijavi svaka pojedinačna isplata).

Utvrđeno je kako je dužnosnik Dinko Čutura ostvarivao redoviti mjesečni dohodak od Hrvatskog zavoda za mirovinsko osiguranje po osnovi mirovine (oznaka primitka/obveze doprinosa 0301 - mirovine koje ne podliježu obvezi dodatnog doprinosa za ZO iz mirovina).

Prva redovita mjesečna isplata nakon što je dužnosnik Dinko Čutura stupio na dužnost po navedenoj osnovi iznosila je 4.009,24 kuna neto. Taj je iznos dužnosnik trebao prijaviti daje pravovremeno podnio izvješće o imovinskom stanju dužnosnika. S obzirom daje izvješće podnio tek 12 mjeseci nakon stupanja na dužnost, trebao je prijaviti tada aktualni iznos spomenutog redovitog primitka. U svibnju 2018. g. dužnosniku je po istoj osnovi isplaćen neto iznos od 4.131,47 kuna.

Napominje se kako je dužnosnik od isplatitelja Hrvatskog zavoda za mirovinsko osiguranje nastavio ostvarivati redoviti mjesečni dohodak po osnovi mirovine, te je tijekom 2018. g. na godišnjoj razini ostvario ukupan neto iznos od 49.908,15 kuna, odnosno prosječni neto mjesečni iznos od 4.159,00 kuna, dok je tijekom 2019. g. na godišnjoj razini ostvario ukupan neto iznos od 51.768,19 kuna, odnosno prosječno neto mjesečni iznos od 4.314,00 kuna. Navedeni iznosi ne predstavljaju bitno odstupanje, odnosno bitnu promjenu u odnosu na godišnji/mjesečni iznos primitka po ovoj osnovi koji je dužnosnik morao prijaviti u podnesenom izvješću o imovinskom stanju dužnosnika.

Nadalje, dužnosnik Dinko Čutura u promatranom razdoblju od stupanja na dužnost ostvario je i daljnje povremene „ostale primitke“ koje nije prijavio u 2017. g. niti u podnesenom izvješću o imovinskom stanju dužnosnika od 02. svibnja 2018. g., a niti u narednom promatranom razdoblju do kraja 2019. g.:

1. od stupanja na dužnost 11. svibnja 2017. g. do kraja 2017. g. od:
2. Hrvatskog narodnog kazališta 2 isplate u ukupnom neto iznosu od 14.811,74 kune (oznaka primitka/obveze doprinosa 4030 - ostali nenavedeni primici od kojih se utvrđuje drugi dohodak),

b) Sveučilišta u Zagrebu, Učiteljskog fakulteta, 1 isplatu u ukupnom neto iznosu od 1.640,13 kuna (oznaka primitka/obveze doprinosa 4030 - ostali nenavedeni primici od kojih se utvrđuje drugi dohodak),

c) trgovačkog društva Welcome production d.o.o. 2 isplate u ukupnom neto iznosu od 6.000,00 kuna (oznaka primitka/obveze doprinosa 4002 - primici po osnovi naknada za isporučeno umjetničko djelo osobama koje obavljaju umjetničku i kulturnu djelatnost),

1. u 2018.g. od:
2. od Ministarstva kulture i medija 4 isplate u ukupnom neto iznosu od 11.000,00 kuna (oznaka primitka/obveze doprinosa 4010 - primici po osnovi djelatnosti trgovačkog putnika, agenta, akvizitera, tumača, prevoditelja, turističkog djelatnika, konzultanta, sudskog vještaka te drugo),
3. od Ministarstva obrane Republike Hrvatske 1 isplatu u ukupnom neto iznosu od 1.935,36 kuna (oznaka primitka/obveze doprinosa 4010 - primici po osnovi djelatnosti trgovačkog putnika, agenta, akvizitera, tumača, prevoditelja, turističkog djelatnika, konzultanta, sudskog vještaka te drugo),
4. od Sveučilišta u Zagrebu, Učiteljskog fakulteta, 2 isplate u ukupnom neto iznosu od 4.182,26 kuna (oznaka primitka/obveze doprinosa 4030 - ostali nenavedeni primici od kojih se utvrđuje drugi dohodak),
5. od trgovačkog društva Večernji list d.o.o. 2 isplate u ukupnom neto iznosu od 1.500,00 kuna (oznaka primitka/obveze doprinosa 4001 - primici od autorskih naknada isplaćeni prema posebnom zakonu kojim se uređuju autorska i srodna prava),
6. u 2019. g. od:
7. Ministarstva kulture i medija 2 isplate u ukupnom neto iznosu od 6.000,00 kuna (oznaka primitka/obveze doprinosa 4010 - primici po osnovi djelatnosti trgovačkog putnika, agenta, akvizitera, tumača, prevoditelja, turističkog djelatnika, konzultanta, sudskog vještaka te drugo),
8. Ministarstva obrane Republike Hrvatske 1 isplatu u ukupnom neto iznosu od 1.935,36 kuna (oznaka primitka/obveze doprinosa 4010 - primici po osnovi djelatnosti trgovačkog putnika, agenta, akvizitera, tumača, prevoditelja, turističkog djelatnika, konzultanta, sudskog vještaka te drugo).

Usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad, odnosno nerazmjer između prijavljenih i prikupljenih podataka u pogledu propusta prijave ostalihprihoda dužnosnika prilikom podnošenja izvješća o imovinskom stanju dužnosnika povodom stupanja na dužnost **-** dohotka od Hrvatskog zavoda za mirovinsko osiguranje, Hrvatskog narodnog kazališta, Ministarstva kulture i medija, Sveučilišta u Zagrebu, Učiteljskog fakulteta, trgovačkog društva Welcome production d.o.o., koji su ostvareni od stupanja na dužnost 11. svibnja 2017. g. do podnošenja izvješća o imovinskom stanju dužnosnika 02. svibnja 2018. g., zatim propusta prijave ostalih prihoda dužnosnika istekom godine u kojoj su isti ostvareni u 2018. g. i 2019. g. **-** Ministarstva kulture i medija, Ministarstva obrane Republike Hrvatske, Sveučilišta u Zagrebu, Učiteljskog fakulteta, trgovačkog društva Večernji list d.o.o., a koji su ostvareni nakon podnošenja izvješća o imovinskom stanju dužnosnika 02. svibnja 2018. g.

Dana 07. listopada 2020. Povjerenstvo je donijelo Zaključak, broj 711-I-1399-RP-19-19/20-02-16 kojim se poziva dužnosnik da dostavi Povjerenstvu očitovanje s potrebnim dokazima za usklađivanje prijavljene imovine iz Izvješća o imovinskom stanju dužnosnika, podnesenog 02. svibnja 2018.g. i stanja imovine utvrđene u postupku redovite provjere.

Dužnosnik Dinko Čutura je dana 29. listopada 2020.g. dostavio Povjerenstvu očitovanje u kojem navodi kako je imovinsku karticu ispunio, nakon stupanja na dužnost, tijekom 2017. godine, a da nakon tog vremena nije unosio dopune u karticu što je njegov propust. Dužnosnik navodi kako je u vremenu od stupanja na dužnost, 2017. do danas ostvario neka primanja i to kao što je navedeno u zaključku. Dužnosnik navodi da je u 2017. Od Učiteljskog fakulteta Sveučilišta u Zagrebu primio 1.640,13 kuna te od trgovačkog poduzeća Welcome production 6.000,00 kuna te od Hrvatskog narodnog kazališta 14.811,74 kune. Navodi da je prvi iznos primio kao predavač povijesti na Učiteljskom fakultetu - kao vanjski suradnik a drugi za ulogu Ivice Račana u seriji a honorar od HNK kao suradnik na scenariju za predstavu Tko pjeva zlo ne misli. Nadalje, dužnosnik navodi da je u 2018. primio honorar od 11.000,00 kuna od Ministarstva kulture kao član Povjerenstva za kulturna dobra kao i 1.935,36 kuna od Ministarstva obrane kao predavač na Ratnoj školi ban Josip Jelačić. Nadalje navodi da je u Večernjem listu napisao dva članka o Hrvatskom domobranstvu za koja je primio 1.500,00 kuna, a od Učiteljskog fakulteta 4.182,26 kuna kao predavač hrvatske povijesti (vanjski suradnik - doktor znanosti). Dužnosnik navodi kako nastavu izvodi na Učiteljskom fakultetu u Čakovcu (Odjel Zagrebačkog sveučilišta) i kad se sve zbroji više potroši nego što dobije u godišnjem honoraru. Nadalje, dužnosnik navodi da je u 2019. godini dobio honorar iz Ministarstva kulture 6.000,00 kuna za već spomenuto povjerenstvo i honorar Ministarstva obrane 1.935.36 kuna za već spomenutu Ratnu školu. Dužnosnik navodi da predavanja na Ratnoj školi i Učiteljskom fakultetu drži po pozivu što da se ta predavanja ne moraju održavati svake godine pa ističe da mu je navedeno teško predvidjeti u kartici. Dužnosnik navodi i kako je istina da nije dopunio svoju karticu i da je navedeno njegova greška. Dužnosnik navodi i kako je popunio novu karticu i ispravio nedostatke te je dodao prihod od ZMO RH.

Povjerenstvo stoga ukazuje da opravdavanje utvrđenog nesklada odnosno prilaganje odgovarajućih dokaza potrebnih za usklađivanje podataka u podnesenom Izvješću o imovinskom stanju u smislu članka 26. i 27. ZSSI-a znači da bi dužnosnik trebao dokazati da je njegovo stvarno imovinsko stanje onakvo kakvim ga je prikazao u podnesenom Izvješću o imovinskom stanju, a da podaci koje je utvrdilo Povjerenstvo odnosno oni koji proizlaze iz pribavljene dokumentacije nadležnih tijela ne prikazuju stvarno stanje.

Dakle, ispunjenje obveze iz članka 27. ZSSI-a ne znači objasniti da je dužnosnik iste propustio unijeti, a da su podaci pribavljeni od nadležnih tijela točni.

Povjerenstvo ističe da navodi koje je dužnosnik iznio u svojem očitovanju ne opravdavaju utvrđeni nesklad u smislu odredaba članka 26. i 27. ZSSI-a.

Stoga je odlučeno kao u točki I. izreke ovoga akta.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za navedenu povredu ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika ocijenilo sve okolnosti iz kojih proizlazi težina povrede i odgovornost dužnosnika, kao i visina plaće koju dužnosnik prima za obnašanje predmetne dužnosti.

Kao okolnosti koje povredu čine težom te upućuju na potrebu izricanja sankcije veće od minimalne propisane ZSSI-om Povjerenstvo je ocijenilo okolnosti da se povreda dužnosnika učinjena u razdoblju od 2017.g.- 2019.g. te se odnosila na veći broj ostalih prihoda.

Okolnost koja upućuje na izricanje sankcije manje od maksimalne propisane ZSSI-om je da je dužnosnik navedene podatke nakon primitka Zaključka Povjerenstva unio u imovinsku karticu.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosniku izrekne sankcija obustave isplate dijela neto mjesečne plaće, u minimalnom zakonom propisanom iznosu od ukupno 4.000,00 kn, koja će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Stoga je odlučeno kao u točki II. izreke ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Dinko Čutura, osobna dostava

2. Objava na internetskoj stranici Povjerenstva

3. Pismohrana